กสิกรฯยืนยัน ไม่เปลี่ยนแผน ชี้รับมือศก.ได้
กสิกรไทยไม่ปรับแผนธุรกิจ เชื่อรับมือเศรษฐกิจครึ่งปีหลังได้ แม้จะปรับลดจีดีพีอีกรอบ
24 ส.ค. 2558

กสิกรไทยไม่ปรับแผนธุรกิจ เชื่อรับมือเศรษฐกิจครึ่งปีหลังได้ แม้จะปรับลดจีดีพีอีกรอบ
นายธีรนันท์ ศรีหงส์ กรรมการผู้จัดการ ธนาคารกสิกรไทย เปิดเผยว่า ปีนี้คงไม่มีการปรับเปลี่ยนแผนธุรกิจมากนัก หลังจากกลางปีที่ผ่านมาได้ลดเป้าหมายสินเชื่อลงเหลือโต 6% โดยเชื่อว่าเป็นแผนที่สอดรับกับสถานการณ์เศรษฐกิจในช่วงครึ่งปีหลัง ซึ่งเป็นการเติบโตอย่างระมัดระวัง ควบคู่กับการสร้างเสถียรภาพรองรับความผันผวนและเศรษฐกิจชะลอ
ทั้งนี้ ธนาคารกำลังทบทวนเศรษฐกิจปี 2558 ว่า จะต้องมีการปรับเป้าการคาดการณ์เศรษฐกิจจากเดิมที่คาดว่าจะเติบโต 2.8% หรือไม่ โดยในรายละเอียดมีทั้งภาคที่แย่กว่าที่คาด เช่น ส่งออก และดีกว่าที่คาด คือ การท่องเที่ยว แม้ว่าจะมีเหตุระเบิดเกิดขึ้น แต่เชื่อว่าเมื่อเหตุการณ์สงบเร็วจะไม่กระทบภาพรวมการท่องเที่ยว
อย่างไรก็ดี สถานการณ์เศรษฐกิจครึ่งปีหลังที่ฟื้นตัวช้า ทำให้ธนาคารยังมุ่งเน้นดูแลลูกค้า โดยเฉพาะกลุ่มธุรกิจขนาดกลางและขนาดย่อม (เอสเอ็มอี) ให้อยู่รอดได้ โดยสินเชื่อเอสเอ็มอีที่ชะลอตัวนั้น มาจากลูกค้าไม่มั่นใจขยายกำลังการผลิต จึงไม่จำเป็นต้องใช้สินเชื่อส่งผลให้วงเงินสินเชื่อที่ไม่เบิกใช้เหลืออยู่จำนวนมาก ยืนยันว่าไม่ได้มาจากธนาคารเข้มงวดมากขึ้น